入白水懷士特溫其
作者：劉子翬
朝代：宋

paragraphs: 曉山隨意開，夏氣含露澄。
扶筇過巇嶮，飛仙亦凌兢。
松濤浄可潄，嵐煙起如蒸。
巨崿轉鼎鼎，危塍上層層。
悠然瞻眺地，彷彿記昔曾。
是鄉雖窮深，泥泥秀色凝。
高扉靜相對，招邀足嘉朋。
讌席覆大斗，吟窗燁華燈。
於今安在哉，骨冷喚不應。
軒軒鸞鳳遊，驚飆失飛騰。
豈伊黄壤恨，興言鯁煩膺。
含章不震輝，憔悴非所應。
雖微三字顯，要許二豪稱。
余衰怠好修，故態了不懲。
倏爾念離索，終焉愧瓌能。
噫嘻長風來，躊躕素蟾升。
及時痛自策，迅彩不可憑。